Jeanne Henriquez

Jeanne Dionise Henriquez (☆ 9 di òktober 1946 na Willemstad) ta un historiadó, feminista i aktivista di Kòrsou. 

 Bida 
Jeanne Henriquez a nase den bario di Otrobanda komo e promé di tres yiu muhé di Carmita Nicolasia Hernandez i Plinio Miguel Henriquez, analista di laboratorio na refineria Isla. Su mama tabata kosedó i trahadó di popchi i na 1988 resipiente di e Premio Cola Debrot pa su diseñonan folklóriko di e kultura afro-kurasoleño. Despues di kaba skol sekundario Henriquez a kuminsa su estudio pa maestra i ta kompletá esaki na e Akademia Pedagógiko pa Enseñansa Basiko na Breda, Hulanda. Dos aña despues e ta kontinua su estudio na Universidat di Utrecht, opteniendo un master den historia sosial-ekonómiko. Tema di su scriptie tabata e impakto sosial i ekonómiko di e komèrsio transatlántiko di katibu riba historia di Korsou.

Henriquez a inisiá su karera na Peter Stuyvesant College (PSC) na Willemstad, unda e tabata dosente di historia di 1976 te 1988. Tabatin un interupshon kortiko entre 1979 i 1980 ora ela wòrdu apuntá temporalmente komo hefe di Archivo Sentral Históriko (CHA) di Antias Hulandes. Desde 1984 ela fungi na PSC tambe komo dekano i tabata dosente na skol di formashon di maestro. Bou influensia di Joceline Clemencia e tabata skirbi artíkulo tokante e relashon di e isla ku Reino Hulandes i tabata traha ku muhénan ku tabata biba den pobresa. Na 1982 ta nase su yu hòmber, Ray Asim Henriquez, i e ta skohe pa kri'ele su so komo mama soltera. Entre 1984 i 1987 Henriquez tabata forma parti di e redakshon di "Lanternu", e revista bianual di CHA. Den añanan 1980 el a traha riba e teksto di un seri di 15 video, kualnan tabatin e meta pa duna un relato balansa di e historia (post)kolonial di Kòrsou sin e bista egoséntriko oropeo ku e bukinan di skol tabata sa reflehá. Despues di e presentashon di e seri, su transkripshonnan a keda publiká den forma di buki.

Na 1988 Henriquez ta muda ku su yiu pa Washington D.C., unda e ta matrikulá pa e estudio di hende muhé na Universidat di George Washington. Durante su estudio e tabata traha pa un programa hubenil tokante sida i tabata kore stage na un sentro di krisis di violashon. Despues di optené su master e ta regresa Kòrsou na 1991 i ta bira lider di proyekto i despues direktor di e Sentro pa Desaroyo di Hende Muhé, abreviá Sentro di Dama (SEDA). Aki Henriquez a traha prinsipalmente ku muhénan di entrada abou i a duna entrenamentu i material den Papiamentu tokante prevenshon i intervenshon di krísis den kaso di violensia doméstiko. Tambe e tabata duna konseho tokante edukashon i oportunidatnan di trabou. Ademas, Henriquez a publiká diferente obra tokante hende muhé i nan bida; entre otro testimonionan di mamanan soltero na Kòrsou (1990), un poema Apelashon di un mama (1992), videonan tokante bida di hende muhé trahadó (1994) i biografia di seis hende muhé prezu (1996).thumb|180px|Sede di Archivo Nashonal Kòrsou na Scharloo.

For di 1998 te ku su retiro na 2004, Henriquez tabata hefe di relashon públiko di Archivo Nashonal di Kòrsou. Den e kapasidat ei, na 1999 el a organisá un eksposishon dediká na e feminista di Kòrsou Adèle Rigaud i a ampliá e programa ku otro feminista influyente. Tambe el a drenta komo miembro di e Caribbean Association for Feminist Research and Action (CAFRA), e ret regional di gruponan femenino progresivo. Na 2002 el a publiká e buki di referensia 'Kòrsou su muhénan pionero' (E muhénan pionero di Kòrsou) ku 75 biografia di muhénan inovador ku a hasi un kontribushon importante den sosiedat kurasoleño den sektornan edukativo, polítiko, kultural i sosio-ekonómiko. Den e mesun aña, el a dirigí un konferensia di kooperashon ku UNESCO tokante e diaspora afrikano. E konferensia a evaluá metodonan nobo pa studia sklabitut i su impakto pa e region di Karibe. 

Entre 2004 i 2006 Henriquez a traha komo investigador i asesor independiente riba e tereno di e emansipashon di Kòrsou. Entre 2005 i 2013 e tabata lider di proyekto i kuradó di Museo Tula, dediká na e luchadó di resistensia Tula, ku a liderá e rebeldianan di katibu di Kòrsou na 1795. E tabata boga pa Hulanda rehabilitá Tula i tambe pa Bandabou haña mas rekonosementu pa su ròl den e lucha pa emansipashon di Tula. thumb|200px|left|Kas di katibu den museo Kas di Pal'i Maishi

Na 2013 e tabata lider di proyekto pa rekonstruí e kas di katibu den e museo den aire liber Kas di Pal'i Maishi i el a yuda den e kreashon di e Kenniscentrum Slavernijerfgoed ku ta situá den e museo. El a traha, entre otro ku Rose Mary Allen, riba proyekto pa kolektá historia oral i a publiká un manual di metodologia di historia oral na 2013.

Henriquez tabata aktivo den diferente organisashon sosial. Den e área di historia kultural e tabata presidente di Fundashon Kultural Bandabou i miembro di direktiva di Fundashon Museo Tula i Plataforma Berdat Históriko. Pa loke ta trata lucha kontra violensia kontra muhénan, abusu di mucha, violensia doméstiko i relashonal, entre otro, e tabata presidente di e fundashonnan Dedima i Aliansa i for di 2006 te ku 2010 miembro di direktiva di e Ret di Salú di Muhénan latinoamerikano i di Karibe (RSMLAC) i Bos di Hubentut. Desde 2022 Jeanne Henriquez ta okupá e funshon di presidente di e "Komishon Nashonal pa Konmemorashon di 160 aña di Abolishon di Sklabitut den Reino Hulandes".

 Distinshon 
Henriquez a risibí na 2013 e premio di Fundashon Kultural Bandabou pa su trabou na Museo Tula i na 2015 a wòrdu rekonosí ku e Krus di Mérito pa su aktivismo riba tereno di derechi di hende muhé i di e komunidat afro-kurasoleño.

 Publikashon 
 1991 - From the Womb: Curaçaoan Women Speak Out about Their Identity, George Washington University
 1993 - E yu ku no ta rekonosé (2), Sentro pa Desaroyo di Hende Muhé (SEDA), Kòrsou
 2002 - Kòrsou su muhénan pionero, Archivo Nashonal di Antia Hulandes, Kòrsou, ISBN 978 99904 0 431 9
 2013 - Historia Oral ta historia di pueblo: un metodo pa investigacion di historia oral, Centro di Investigation y Documentacion di Universidad di Aruba, ISBN 978 99904 1 690 9

Category:Hende
Category:Kòrsou
Category:Kondekorado Krus di Mérito Kòrsou